ગુનેગારોની સાઇકોલોજી ઘોળીને પી જનારા ચાવડાને આ બાબત શંકાસ્પદ લાગી. તપાસ આગળ ચાલે તે પહેલા વિજયનગર પોલીસને પોળોના જંગલ નજીક આવેલા વણજ ગામ પાસેથી હરણવ ડેમના વહેણમાંથી કોહવોઈ ગયેલી લાશ મળી. બે દિવસ પહેલા જ વોટ્સએપ ગ્રૂપમાં ફોટા મૂક્યા હોય વિજયનગર પોલીસે પરબતસિંહને જાણ કરી કે, ‘એક અજાણી બોડી મળી છે, તપાસ કરી જાવ'. પરબતસિંહ અને તેમનો પરિવાર ઉચાટ સાથે વિજયનગરની એક સરકારી હોસ્પિટલના મડદાઘરમાં પહોંચ્યો. જ્યાં મૃતદેહને જોતા જ પરબતસિંહની આંખમાંથી આંસુની ધાર થઈ. સ્થાનિક પોલીસને હવે બીજા કોઈ પુરાવા બતાવવાની જરૂર ન રહી.